कार्टून क्लिक: बधाई हो, बिहार में फ्री वैक्सीन और रोज़गार से पहले मिलेगा ‘लव जिहाद’ क़ानून?
भाजपा और एनडीए ने बिहार चुनाव में वादा तो कोरोना की फ्री वैक्सीन और 19 लाख रोज़गार का किया था, लेकिन सरकार बनने के बाद सबसे पहले उसे याद आ रहा है ‘लव जिहाद’! केंद्रीय मंत्री और बिहार में भाजपा के बड़े नेता गिरिराज सिंह ने मुख्यमंत्री नीतीश कुमार से लव जिहाद के ख़िलाफ़ कानून बनाने की गुज़ारिश या कहें कि सिफ़ारिश की है।
आपको मालूम ही है कि इस समय एक बार फिर कोरोना संकट गहरा रहा है। देश आर्थिक मंदी में फंस रहा है। युवा नौकरी की मांग कर रहे हैं। महिलाएं बलात्कार के ख़िलाफ़ मोर्चा ले रही हैं, तब भारतीय जनता पार्टी को सब समस्याएं छोड़कर लव जिहाद की याद आ रही है। या कहें कि इस मुद्दे की याद ही इसलिए आ रही है जिससे बाक़ी ज़रूरी मुद्दों से लोगों का ध्यान हटाया जा सके।
यही वजह है कि भाजपा शासित मध्यप्रदेश में लव जिहाद को लेकर कानून का ड्राफ्ट तैयार हो चुका है। उत्तर प्रदेश के मुख्यमंत्री योगी आदित्यनाथ भी इसे जल्द लाने के लिए कटिबद्ध हैं। हरियाणा, कर्नाटक में भी इसकी चर्चा है। तो भाजपा बिहार कैसे छोड़ सकती है। हालांकि बिहार में भाजपा की सहयोगी और सरकार का नेतृत्व कर रही जेडीयू ने इससे सहमति नहीं जाहिर की है। जेडीयू के मुख्य प्रवक्ता संजय सिंह ने कहा कि “हमारे नेता नीतीश कुमार सभी धर्मों और जातियों को साथ लेकर चलने वाले व्यक्ति हैं। कोई सरकार क्या फैसला ले रही है, यह उनका मामला है। उन्होंने कहा कि समाज को तोड़ने वाला कोई भी प्रस्ताव आएगा तो उसे स्वीकार नहीं किया जाएगा।” लेकिन वे ये बताना भूल गए कि उनके सहयोगी इसे समाज का सबसे ज़रूरी मुद्दा मान रहे हैं और ये भी मान रहे हैं कि आपके नेता यानी नीतीश कुमार सिर्फ़ सरकार के मुखिया हैं, उनकी बागडोर तो उनके यानी भाजपा के हाथ में है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva